和穎叔蓬萊閣
作者：沈遼
朝代：宋

paragraphs: 海上仙山豪，泛泛隨狂潮。
仙人毒其危，禺强資巨鼇。
澒洞絕世紛，於焉樂逍遙。
長年誓不死，玉觀何岧嶤。
麻姑朝按行，洪崖莫相招。
宴勞酌瓊液，獻酬肯相饒。
月裏振金珮，風前吹玉簫。
至真遊樂地，世俗風波遙。
我本丘壑人，居然厭煩囂。
步此重閣峻，仙意何飄飄。
下視照湖春，浩蕩生波濤。
愛兹爲中峙，想可娛洪髙。
蕭灑紫霞衣，淡泊顔氏瓢。
聊樂白駒影，軒裳真𣙢牢。
賀老久不作，吾方餌金膏。
輕身化羽翼，把袂窮丹霄。